b'\n_START_ARTICLE_\nM\xc4\x83n\xc4\x83stirea Vl\xc4\x83diceni\n_START_PARAGRAPH_\nM\xc4\x83n\xc4\x83stirea Vl\xc4\x83diceni este o m\xc4\x83n\xc4\x83stire de c\xc4\x83lug\xc4\x83ri amplasat\xc4\x83 la marginea municipiului Ia\xc8\x99i, \xc3\xaen localitatea Vl\xc4\x83diceni (din comuna suburban\xc4\x83 Tome\xc8\x99ti), pe locul numit \xc3\xaen cronici "Poiana Vl\xc4\x83dic\xc4\x83i"._NEWLINE_M\xc4\x83n\xc4\x83stirea Vl\xc4\x83diceni se afl\xc4\x83 la poalele unui deal \xc3\xaemp\xc4\x83durit, de unde se poate vedea \xc3\xaentreaga zon\xc4\x83 industrial\xc4\x83 a municipiului Ia\xc8\x99i. Drumul care duce la m\xc4\x83n\xc4\x83stire este un drum asfaltat, dar care nu a fost \xc3\xaentre\xc8\x9binut.\n_START_SECTION_\nIstoria M\xc4\x83n\xc4\x83stirii Vl\xc4\x83diceni\n_START_PARAGRAPH_\nPotrivit tradi\xc8\x9biei locale, \xc3\xaen anul 1415, domnitorul Alexandru cel Bun \xc8\x99i mitropolitul Iosif Mu\xc8\x99at au \xc3\xaent\xc3\xa2mpinat la marginea Ia\xc8\x99ului, \xc3\xaen locul unde se afl\xc4\x83 ast\xc4\x83zi M\xc4\x83n\xc4\x83stirea Vl\xc4\x83diceni, alaiul care ducea moa\xc8\x99tele Sf. Mare Mucenic Ioan din Trapezunt de la Cetatea Alb\xc4\x83 c\xc4\x83tre Suceava, capitala de atunci a \xc8\x9a\xc4\x83rii Moldovei. Cu aceast\xc4\x83 ocazie, poiana unde a fost \xc3\xaent\xc3\xa2mpinat alaiul a fost denumit\xc4\x83 "Poiana Vl\xc4\x83dic\xc4\x83i", denumire existent\xc4\x83 \xc8\x99i \xc3\xaen cronici . Din acest motiv, dup\xc4\x83 c\xc3\xa2\xc8\x9biva ani s-a ridicat aici un schit, dar acesta a disp\xc4\x83rut cu timpul._NEWLINE_\xc3\x8entre anii 1908-1910, c\xc3\xa2\xc8\x9biva c\xc4\x83lug\xc4\x83ri au construit \xc3\xaen valea Cozmanei din apropierea Poienii Vl\xc4\x83diceni o prim\xc4\x83 biseric\xc4\x83 a Schitului Vl\xc4\x83diceni, spre cinstirea Sf. Apostol \xc8\x99i Evanghelist Ioan. \xc3\x8entre ctitorii de atunci, se num\xc4\x83r\xc4\x83 \xc8\x99i Arhimandritul Teodosie \xc8\x98oriceanu \xc8\x99i c\xc3\xa2\xc8\x9biva c\xc4\x83lug\xc4\x83ri atoni\xc8\x9bi._NEWLINE_Opt ani mai t\xc3\xa2rziu, \xc3\xaen anul 1918, biserica a fost distrus\xc4\x83 \xc3\xaen \xc3\xaentregime \xc3\xaen urma exploziei unui depozit de muni\xc8\x9bii din apropiere. Din cauza exploziei depozitului de muni\xc8\x9bie, schitul a fost distrus, murind mai mul\xc8\x9bi c\xc4\x83lug\xc4\x83ri, printre care \xc8\x99i Arhimandritul Teodosie._NEWLINE_Dup\xc4\x83 primul r\xc4\x83zboi mondial, \xc3\xaentre anii 1923-1928, \xc3\xaen timpul p\xc4\x83storirii mitropolitului Pimen Georgescu, arhimandritul Epifanie Demetrescu \xc8\x99i al\xc8\x9bi c\xc3\xa2\xc8\x9biva c\xc4\x83lug\xc4\x83ri veni\xc8\x9bi \xc3\xaen Rom\xc3\xa2nia de la Muntele Athos, au recl\xc4\x83dit a\xc8\x99ezarea monahal\xc4\x83 distrus\xc4\x83 construind o a doua biseric\xc4\x83. Aceasta a fost grav avariat\xc4\x83 de cutremurul din anul 1940, iar \xc3\xaen timpul celui de-al doilea r\xc4\x83zboi mondial s-a \xc3\xaencercat refacerea ei. Avaariat\xc4\x83 \xc8\x99i \xc3\xaen timpul r\xc4\x83zboiului (1941-1945), biserica a necesitat ample lucr\xc4\x83ri de renovare care s-au desf\xc4\x83\xc8\x99urat \xc3\xaentre anii 1957 \xc8\x99i 1959. Ulterior, ea a fost folosit\xc4\x83 ca biseric\xc4\x83 de mir, filial\xc4\x83 a Parohiei Tome\xc8\x99ti._NEWLINE_Astfel, dac\xc4\x83 \xc3\xaen anul 1944, Schitul Vl\xc4\x83diceni avea dou\xc4\x83 cl\xc4\x83diri gospod\xc4\x83re\xc8\x99ti, cu rol de chilii, \xc3\xaen anul 1959, ele au fost preluate de c\xc4\x83tre gospod\xc4\x83ria agricol\xc4\x83 de stat, iar biserica schitului a func\xc8\x9bionat din acel an doar ca biseric\xc4\x83 care apar\xc8\x9binea de Parohia Tome\xc8\x99ti. \xc3\x8en acea biseric\xc4\x83 se slujea numai de c\xc3\xa2teva ori pe an, dar apoi, \xc3\xaen anii \'60 ai secolului al XX-lea, l\xc4\x83ca\xc8\x99ul de cult a fost folosit ca depozit pentru diverse materiale de construc\xc8\x9bii \xc8\x99i, fiind complet neglijat, s-a ruinat \xc3\xaen \xc3\xaentregime ._NEWLINE_\xc3\x8en anul 1992, a fost ini\xc8\x9biat\xc4\x83 refacerea M\xc4\x83n\xc4\x83stirii, din ini\xc8\x9biativa mitropolitului Daniel Ciobotea al Moldovei \xc8\x99i Bucovinei \xc8\x99i cu purtarea de grij\xc4\x83 a episcopului-vicar al Arhiepiscopiei Ia\xc8\x99ilor, Calinic Dumitriu Boto\xc8\x99\xc4\x83neanul. PS Calinic s-a ocupat personal de \xc3\xaentocmirea formalit\xc4\x83\xc8\x9bilor \xc3\xaen vederea ob\xc8\x9binerii aprob\xc4\x83rilor necesare. Sf\xc3\xa2ntul Sinod al BOR a aprobat \xc3\xaenfiin\xc8\x9barea m\xc4\x83n\xc4\x83stirii \xc8\x99i, \xc3\xaen anul 1995, locul unde se va construi biserica a fost sfin\xc8\x9bit de IPS Daniel. Primul stare\xc8\x9b a fost numit \xc3\xaen anul 1995 protosinghelul Meletie Cucoar\xc4\x83._NEWLINE_S-a construit ini\xc8\x9bial un paraclis cu hramul "Sf. Prooroc Ilie Tesviteanul", apoi \xc3\xaentr-o perioad\xc4\x83 de cinci ani, a fost ridicat\xc4\x83 o biseric\xc4\x83 monumental\xc4\x83 din c\xc4\x83r\xc4\x83mid\xc4\x83 pe locul celei construite de c\xc4\x83lug\xc4\x83rii atoni\xc8\x9bi, care a fost inspirat\xc4\x83 de stilul bisericilor moldovene\xc8\x99ti din veacul al XV-lea. Hramul noii biserici este s\xc4\x83rb\xc4\x83toarea "Sf. Apostol \xc8\x99i Evanghelist Ioan", pr\xc4\x83znuit\xc4\x83 la data de 8 mai \xc3\xaen fiecare an._NEWLINE_La 10 iunie 2007, la v\xc3\xa2rsta de numai 46 ani, a murit protosinghelul Meletie Cucoar\xc4\x83, primul stare\xc8\x9b al m\xc4\x83n\xc4\x83stirii. A fost \xc3\xaenmorm\xc3\xa2ntat \xc3\xaen curtea bisericii. Noul stare\xc8\x9b a fost numit arhimandritul Arsenie Butnaru._NEWLINE_Ieromonahul Calistrat Chifan, acuzat de neascultare \xc8\x99i care fusese pus sub canon \xc3\xaen anul 2003, a fost dezlegat de pedeaps\xc4\x83 de c\xc4\x83tre Consistoriul Eparhial Ia\xc8\x99i la 1 martie 2009 \xc8\x99i a fost mutat canonic la M\xc4\x83n\xc4\x83stirea Vl\xc4\x83diceni.\n_START_SECTION_\nControverse\n_START_PARAGRAPH_\nBiserica M\xc4\x83n\xc4\x83stirii Vl\xc4\x83diceni a intrat \xc3\xaen aten\xc8\x9bia presei locale, dup\xc4\x83 ce s-a constatat c\xc4\x83 \xc3\xaen pronaos a fost pictat \xc3\xaen m\xc4\x83rime natural\xc4\x83 \xc3\xaentr-o fresc\xc4\x83, pe peretele rezervat de obicei domnitorilor ctitori de biserici, omul de afaceri ie\xc8\x99ean Constantin Com\xc4\x83nescu, \xc3\xaempreun\xc4\x83 cu so\xc8\x9bia \xc8\x99i cu cei doi copii._NEWLINE_Aflat\xc4\x83 la cap\xc4\x83tul zonei industriale a Ia\xc8\x99ului, la poalele unui deal \xc3\xaemp\xc4\x83durit, M\xc4\x83n\xc4\x83stirea Vl\xc4\x83diceni a fost construit\xc4\x83 cu aportul omului de afaceri ie\xc8\x99ean Constantin Com\xc4\x83nescu care cump\xc4\x83rase ni\xc8\x99te sere din apropiere. El a donat materiale de construc\xc8\x9bii \xc8\x99i "de aceea am socotit c\xc4\x83 trebuie s\xc4\x83-i mul\xc8\x9bumim pict\xc3\xa2ndu-l \xc3\xaen m\xc4\x83n\xc4\x83stire, \xc3\xaempreun\xc4\x83 cu familia", a declarat stare\xc8\x9bul M\xc4\x83n\xc4\x83stirii, protosinghelul Meletie Cucoar\xc4\x83 . Dup\xc4\x83 aflarea de c\xc4\x83tre pres\xc4\x83 a existen\xc8\x9bei acestei fresce, omul de afaceri a declarat c\xc4\x83 nu a \xc8\x99tiut de pictur\xc4\x83 \xc8\x99i a cerut \xc8\x99tergerea ei. \xc3\x8en locul tabloului votiv au fost picta\xc8\x9bi Sfin\xc8\x9bii \xc3\x8emp\xc4\x83ra\xc8\x9bi Constantin \xc8\x99i Elena.\n_START_SECTION_\nParaclisul\n_START_PARAGRAPH_\nParaclisul a fost construit \xc3\xaen anul 1996 \xc3\xaentr-un timp record de numai trei luni, din c\xc4\x83r\xc4\x83mid\xc4\x83 f\xc4\x83cut\xc4\x83 \xc3\xaen m\xc4\x83n\xc4\x83stire. Are form\xc4\x83 de nav\xc4\x83 \xc8\x99i este compartimentat \xc3\xaen altar \xc8\x99i naos. Altarul este luminat de o fereastr\xc4\x83 la est \xc8\x99i alta pe zidul nordic. Pe altar este o turl\xc4\x83 oarb\xc4\x83, p\xc4\x83trat\xc4\x83, cu acoperi\xc8\x99ul piramidal \xc8\x99i cu trei ferestre, la sud, est \xc8\x99i nord. \xc3\x8en dreapta altarului este o camer\xc4\x83 pentru ve\xc8\x99minte._NEWLINE_Catapeteasma, din lemn de brad sculptat, este pictat\xc4\x83. Naosul, spa\xc8\x9bios, are tavanul semicircular \xc8\x99i este luminat de dou\xc4\x83 ferestre pe zidul din sud \xc8\x99i alte dou\xc4\x83 a\xc8\x99ezate pe zidul nordic. Toate ferestrele sunt din metal, duble, terminate \xc3\xaen arc. Urmeaz\xc4\x83 s\xc4\x83 se adauge paraclisului \xc8\x99i un pridvor \xc3\xaenchis. Pardoseala este din du\xc8\x99umea de brad, iar acoperi\xc8\x99ul, din tabl\xc4\x83 de zinc.\n_START_SECTION_\nBiserica\n_START_PARAGRAPH_\nNoua biseric\xc4\x83 a M\xc4\x83n\xc4\x83stirii Vl\xc4\x83diceni a fost sfin\xc8\x9bit\xc4\x83 la data de 23 mai 1999 de c\xc4\x83tre mitropolitul Moldovei \xc8\x99i Bucovinei, Daniel Ciobotea. Ulterior au fost construite anexele gospod\xc4\x83re\xc8\x99ti: casa monahal\xc4\x83 \xc8\x99i c\xc3\xa2teva c\xc4\x83su\xc8\x9be din lemn pentru pelerini, precum \xc8\x99i un edificiu care ad\xc4\x83poste\xc8\x99te o ferma-gospod\xc4\x83rie a Centrului Eparhial Ia\xc8\x99i. Pictarea interioar\xc4\x83 a bisericii \xc8\x99i a pridvorului deschis a avut loc \xc3\xaen anul 2004._NEWLINE_Hramul noii biserici este s\xc4\x83rb\xc4\x83toarea "Sf\xc3\xa2ntul Apostol \xc8\x99i Evanghelist Ioan", pr\xc4\x83znuit\xc4\x83 la data de 8 mai \xc3\xaen fiecare an. Biserica cea mare este o cl\xc4\x83dire din c\xc4\x83r\xc4\x83mid\xc4\x83, \xc3\xaen form\xc4\x83 de cruce, cu lungimea de 25 de metri \xc8\x99i l\xc4\x83\xc8\x9bimea de 7 metri, iar \xc3\xaen zona absidelor de 11 metri. Structura de rezisten\xc8\x9b\xc4\x83 este din st\xc3\xa2lpi de beton._NEWLINE_Intrarea \xc3\xaen pronaos se face printr-o u\xc8\x99\xc4\x83 din lemn de stejar sculptat. Pridvorul deschis este spa\xc8\x9bios, sus\xc8\x9binut de patru st\xc3\xa2lpi \xc3\xaen fa\xc8\x9b\xc4\x83 \xc8\x99i de c\xc3\xa2te al\xc8\x9bi doi st\xc3\xa2lpi \xc3\xaen p\xc4\x83r\xc8\x9bile laterale. Pardoseala bisericii \xc8\x99i pridvorului este din marmur\xc4\x83. Acoperi\xc8\x99ul, din tabl\xc4\x83 zincat\xc4\x83, are stre\xc8\x99inile foarte largi. Biserica este pictat\xc4\x83 \xc3\xaen tehnica fresc\xc4\x83._NEWLINE_Pronaosul foarte spa\xc8\x9bios este luminat de dou\xc4\x83 ferestre pe zidul din sud \xc8\x99i alte dou\xc4\x83 pe cel nordic. \xc8\x98i \xc3\xaen pronaos sunt doi st\xc3\xa2lpi masivi marginali, pe care se sprijin\xc4\x83 arcadele ce sus\xc8\x9bin cele dou\xc4\x83 bol\xc8\x9bi circulare. Deasupra pronaosului se \xc3\xaenal\xc8\x9b\xc4\x83 dou\xc4\x83 turle deschise, octogonale, luminate de c\xc3\xa2te trei ferestre la sud \xc8\x99i la nord._NEWLINE_Naosul cu absidele largi \xc8\x99i ad\xc3\xa2nci este luminat de c\xc3\xa2te o fereastr\xc4\x83 la sud \xc8\x99i nord. Are deasupra o turl\xc4\x83 deschis\xc4\x83 cu baza p\xc4\x83trat\xc4\x83 \xc8\x99i dou\xc4\x83 etaje octogonale, luminate de patru ferestre. Se delimiteaz\xc4\x83 de pronaos prin doi st\xc3\xa2lpi masivi marginali. Catapeteasma este din lemn de stejar sculptat. Altarul este luminat de o fereastr\xc4\x83 la est.\n_START_SECTION_\nAlte construc\xc8\x9bii\n_START_PARAGRAPH_\nM\xc4\x83n\xc4\x83stirea este \xc3\xaemprejmuit\xc4\x83 cu un zid de piatr\xc4\x83, av\xc3\xa2nd la intrare un turn-clopotni\xc8\x9b\xc4\x83 cu un etaj, care are o deschidere larg\xc4\x83. Biserica, construit\xc4\x83 \xc3\xaen stilul bisericilor moldovene\xc8\x99ti din secolul al XV-lea este monumental\xc4\x83 ca dimensiuni \xc8\x99i are un pridvor deschis unde sunt picta\xc8\x9bi sfin\xc8\x9bii rom\xc3\xa2ni canoniza\xc8\x9bi de c\xc4\x83tre Sf\xc3\xa2ntul Sinod al Bisericii Ortodoxe Rom\xc3\xa2ne \xc3\xaen anul 1992. \xc3\x8en incinta M\xc4\x83n\xc4\x83stirii se mai afl\xc4\x83 \xc8\x99i o f\xc3\xa2nt\xc3\xa2n\xc4\x83 cu roat\xc4\x83 acoperit\xc4\x83 cu o cupol\xc4\x83 de tabl\xc4\x83._NEWLINE_O alt\xc4\x83 ie\xc8\x99ire din incinta M\xc4\x83n\xc4\x83stirii, are o bolt\xc4\x83 de piatr\xc4\x83 \xc8\x99i duce c\xc4\x83tre un mic cimitir amenajat pentru vie\xc8\x9buitorii M\xc4\x83n\xc4\x83stirii trecu\xc8\x9bi la cele ve\xc8\x99nice._NEWLINE_La 150 de metri nord-est de biseric\xc4\x83 s-a construit corpul de chilii \xc3\xaen form\xc4\x83 cubic\xc4\x83, din c\xc4\x83r\xc4\x83mid\xc4\x83, cl\xc4\x83dire parter \xc8\x99i etaj. La etaj are cerdac sus\xc8\x9binut de st\xc3\xa2lpi din lemn cu parapet, grilaj de sc\xc3\xa2ndur\xc4\x83 vopsit \xc3\xaen culoarea maro. Cl\xc4\x83direa ad\xc4\x83poste\xc8\x99te chiliile, trapeza pictat\xc4\x83, buc\xc4\x83t\xc4\x83ria, st\xc4\x83re\xc8\x9bia. Este acoperit\xc4\x83 cu tabl\xc4\x83 zincat\xc4\x83. \xc3\x8en incint\xc4\x83 s-a creat un frumos parc cu alei asfaltate._NEWLINE_La 100 de metri nord-vest se afl\xc4\x83 o alt\xc4\x83 construc\xc8\x9bie, din zid de c\xc4\x83r\xc4\x83mid\xc4\x83, lung\xc4\x83 de 80 de metri, orientat\xc4\x83 de la sud la nord, acoperit\xc4\x83 cu pl\xc4\x83ci de azbociment. Aici sunt grajdurile animalelor \xc8\x99i f\xc3\xa2narul.'